Luister: Pietie Beyers oor sy rol in 'n Afrikaanse 'Karoo sci-fi' | Maroela Media
Vroeër vanjaar het 'n kameraversamelaar 'n boks vol 8 mm- & 16 mm-filmrolle en oudiobande wat van 1967 dateer opgekoop. Die beeldmateriaal in dié rolle wys hoe vier Suid-Afrikaanse Republikeinse Intelligensiediens-agente 'n vreemde voorwerp ondersoek wat in Desember 1967 op 'n plaas in die Karoo geland het.
Beyers vertel in die Maroela Media-ateljee dat Wesens een van die uitsonderlikste rolprente is in Afrikaans, maar benadruk dat dit slegs fiksie is.
Beyers vertolk die rol van 'n wapeningenieur, Kuyper. "Ons is 'n viermanskap van intelligensiediens-agente wat op die plaas 'n vreemde voorwerp teëkom. Ons moet uitvind wat dit is, wat ons daarmee gaan doen en vir wie ons daarvan gaan sê. Al vier van ons het verskillende idees oor hoe die situasie benader moet word.
"Mense hoor 'wetenskapsfiksie' en raak dadelik bang, maar hierdie fliek wil nie die kyker bang maak nie. Dit wil jou laat raai en jou geboei hou, maar uit my oogpunt het dit 'n baie verwelkomende hart wat plek het vir almal."
Die skrywer en regisseur, Derick Muller, het dié fliek se genre "Karoo sci-fi" gedoop. Volgens Beyers is Muller se "hart vir mense" sigbaar in dié rolprent.
"Die manier hoe hy mense van alle klasse, rasse, maniere en gewoontes dieselfde hanteer, maak van hierdie projek 'n palet van perspektiewe."
Pietie Beyers. (Foto: Facebook)
Beyers sê die fliek is 'n uur buite Montagu in die Karoo op 'n plaas geskiet. "As die periode wat jy uitbeeld die 1960's is, gaan dit moeilik wees om te skiet in Kaapstad of Johannesburg, want dinge het nou al 'n bietjie verander, maar as jy in die Karoo skiet – daai grond wat daar lê is tien teen een dieselfde grond wat al 'n honderd jaar daar lê. Op 'n stadium kom jy by 'n stilte aan wat al 'n rukkie daar sit.
"Ons het geen selfoonopvangs of elektrisiteit gehad nie en dit het bygedra tot die afgesonderde gevoel op die stel. Ek hoop die rou, aardse gevoel op die stel kom deur in fliek."
Hy sê hy hou nie van flieks wat pretensieus of "grand" probeer wees nie. "Hierdie fliek is eg en daarom is dit spesiaal."
Hy voeg by dat dit vir die span van Wesens belangrik was om menslikheid in die fliek te weerspieël. "Dit is iets waarmee ons almal kan vereenselwig. Ek dink daar is baie verskillende stemme in die fliek. Daar is iets van alles en dit wys vir jou dat daar 'n plek is vir almal.
"Dit was vir my belangrik om deel te wees van iets wat nie homself probeer slim hou nie. Baie goed kan so akademies wees en dan vervreem dit gehore, omdat dit hulle probeer skok of hulle laat dom voel. Wesens wil jou nie wegdruk nie. Dit wil jou met nuwe oë na sekere dinge laat kyk, maar steeds met 'n warm gevoel laat."
Wesens begin op Vrydag 23 Oktober in rolprentteaters landswyd en in Namibië draai. Vir 'n volledige lys van teaters, besoek www.wesens.co.za.